CELEX: C2005/193/58
Language: et
Date: 2005-08-06 00:00:00
Title: Kohtuasi T-205/05: European Dynamics SA 17. mai 2005. aasta hagi Euroopa Ühenduste Komisjoni vastu

6.8.2005   
            
            
               ET
            
            
               Euroopa Liidu Teataja
            
            
               C 193/34
            
         European Dynamics SA 17. mai 2005. aasta hagi Euroopa Ühenduste Komisjoni vastu
   (Kohtuasi T-205/05)
   (2005/C 193/58)
   Kohtumenetluse keel: inglise
   European Dynamics SA, asukoht Ateena (Kreeka Vabariik), esitas 17. mail 2005 Euroopa Ühenduste Esimese Astme Kohtule hagi Euroopa Ühenduste Komisjoni vastu. Hageja esindaja on advokaat N. Korogiannakis.
   Hageja palub Esimese Astme Kohtul:
   
               1.
            
            
               tühistada komisjoni otsus, mis edastati hagejale 3. märtsi 2005. aasta kirjaga ning millega komisjon otsustas esitada hagejale “eEBO” projektiga seonduva 59 485 euro suuruse summa sissenõudekorralduse; komisjoni otsus, mis edastati hagejale 12. novembri 2004. aasta kirjaga ning millega komisjon otsustas hüvitada tööjõukulu summas, mis ei ületa 85 971 eurot; ning komisjoni otsus, mis edastati hagejale 16. mai 2003. aasta kirjaga ning millega komisjon lõpetas lepingu EDC-53007 eEBO/27873: eContent Exposure and Business Opportunities;
            
         
               2.
            
            
               mõista Euroopa Ühenduste Komisjonilt välja hageja õigusabi- ja muud kulud ja kulutused, mis on seotud käesoleva hagiga.
            
         Õiguslikud alused ja peamised argumendid
   Komisjon sõlmis hagejaga lepingu seoses “eContent Exposure and Business Opportunities” (eEBO) projektiga. Hageja sõlmis osa selle projekti raames tehtava töö kohta alltöövõtulepingu, kuigi alltöövõtt ei olnud lubatud. Komisjon viis läbi tehnilise kontrolli ning hagejalt nõuti selgitusi mõningate tema poolt kasutatud töötajatega seotud küsimuste osas. Pärast hindamist tegi komisjon käesolevas asjas vaidlustatud otsuse.
   Hageja väidab oma hagi toetuseks, et komisjon tegi ilmse hindamisvea, kuna ei võtnud arvesse asjaolu, et eEBO projekt sõltus ühest teisest eContent-projektist, nimelt projektist PICK, ning et viimatinimetatud projektiga seotud lepingupool ei täitnud oma kohustusi. Samuti väidab hageja, et komisjon eksis, kui lõpetas projekti tervikuna.
   Lisaks väidab hageja, et komisjon rikkus hea halduse tava ja läbipaistvuse põhimõtet ning ei vältinud teatud huvide konflikte. Hageja kinnitab, et komisjon ei võtnud midagi ette, kui hageja teatas komisjonile, et projekti ebaõnnestumise põhjuseks on väidetavalt teatavate komisjoni ametnike ja hageja poolt osa töö tegemiseks alltöövõtu korras palgatud kahe eksperdi vahelised suhted.